Nyɛyea Nyɛhe Anɔkwa | Weku ni Yɔɔ Miishɛɛ\n“Nɔ ni Nyɔŋmɔ eŋɔtsa lɛ, gbɔmɔ akagbala mli.”—Marko 10:9\nYehowa biɔ ni ‘wɔsumɔ ejurɔfeemɔ [loo “anɔkwayeli,” NW].’ (Mika 6:8) Su nɛɛ he miihia waa yɛ nyɛgbalashihilɛ lɛ mli, ejaakɛ kɛ́ nyɛyeee nyɛhe anɔkwa lɛ, nyɛnyɛŋ nyɛkɛ nyɛhiɛ afɔ̃fɔ̃ɔ nyɛhe nɔ. Ni ja nyɛkɛ nyɛhiɛ fɔ̃fɔ̃ɔ nyɛhe nɔ dani suɔmɔ ni yɔɔ nyɛteŋ lɛ mli baawa.\nŊmɛnɛ lɛ, mɛi babaoo yeee anɔkwa yɛ amɛgbalashihilɛ mli. Esa akɛ otswa ofai shi akɛ obaafee nibii enyɔ komɛi kɛbu ogbalashihilɛ lɛ he.\n1 ESAAA AKƐ OKƐ OGBALASHIHILƐ LƐ SHWƐƆ\nNƆ NI BIBLIA LƐ KƐƆ: ‘Nyɛyoa nii ni hi titri lɛ.’ (Filipibii 1:10) Ogbalashihilɛ lɛ ji nibii ni he hiaa fe fɛɛ yɛ oshihilɛ mli lɛ ateŋ ekome. Esaaa akɛ okɛ shwɛɔ kwraa.\nYehowa miisumɔ ni okɛ ojwɛŋmɔ ama ohefatalɔ lɛ nɔ, ni nyɛfee ekome ‘kɛhi shi yɛ miishɛɛ mli.’ (Jajelɔ 9:9) Efeɔ lɛ faŋŋ akɛ, esa akɛ okwɛ ohefatalɔ lɛ tsiabo daa, ni nyɛteŋ mɔ fɛɛ mɔ atao gbɛi anɔ ni ebaatsɔ ehã ehefatalɔ lɛ aná miishɛɛ. (1 Korintobii 10:24) Hã ohefatalɔ lɛ anu he akɛ ohiɛ sɔɔ lɛ, ni akɛ ehe hiaa bo.\nKwɛmɔ ni oná be ohã ohefatalɔ lɛ daa ní okahã nɔ kroko miigbala ojwɛŋmɔ yɛ nakai beaŋ\nFeemɔ onii akɛ nyɛyi enyɔ shi jeee mɔ kome\n2 BUU OTSUI HE\nNƆ NI BIBLIA LƐ KƐƆ: “Mɔ fɛɛ mɔ ni kwɛɔ yoo ni ehe feɔ lɛ akɔnɔ lɛ, ekɛ lɛ efite gbala momo yɛ etsui mli.” (Mateo 5:28) Kɛ́ mɔ ko tee nɔ esusu bɔlɛnamɔ jeŋba sha he lɛ, yɛ gbɛ ko nɔ lɛ, eyeee ehefatalɔ lɛ anɔkwa.\nYehowa kɛɛ ehe miihia ni ohã “ohiɛ akã otsui he.” (Abɛi 4:23; Yeremia 17:9) Ja okudɔ nibii ni okɛ ohiŋmɛi kwɛɔ lɛ dani obaanyɛ ofee nakai. (Mateo 5:29, 30) Kasemɔ blematsɛ Hiob, mɔ ni kɛ ehiŋmɛii kpaŋ koni ekɛ akɔnɔ akakwɛ yoo kroko lɛ. (Hiob 31:1) Tswaa ofai shi akɛ okwɛŋ ponografi kɔkɔɔkɔ. Ni ŋmɔɔ oyiŋ kpɔ akɛ, okɛ mɔ ko shwɛŋ suɔmɔ shwɛmɔi ja ohefatalɔ lɛ pɛ.\nHã mɛi krokomɛi ana akɛ oŋmɛɛɛ gbɛ kɔkɔɔkɔ ni mɔ ko aba okɛ ohefatalɔ lɛ teŋ\nSusumɔ bɔ ni ohefatalɔ lɛ nuɔ nii ahe ehãa lɛ he, ni ofo naanyobɔɔ fɛɛ naanyobɔɔ ni baagba enaa lɛ sɛɛ amrɔ nɔŋŋ\nYɔsemɔ ogbɔjɔmɔi ni okpɛlɛ nɔ, kaalaka ohe. (Lala 15:2) Kaahã efee bo hiɛgbele akɛ obaabi ni aye abua bo. (Abɛi 1:5) Kɛ́ bɔlɛnamɔ jeŋba sha he susumɔ baa ojwɛŋmɔ mli lɛ, yaa nɔ owu oshi. Onijiaŋ akaje wui. (Abɛi 24:16) Yehowa baahã mɔdɛŋ ni obɔɔ akɛ oya nɔ oye ohefatalɔ lɛ anɔkwa lɛ awo yibii kpakpai.\nTe mafee tɛŋŋ maná be babaoo mahã mihefatalɔ lɛ?\nAni mihefatalɔ lɛ ji minaanyo ni bɛŋkɛ mi fe fɛɛ?